LIETUVOS RESPUBLIKOS VYRIAUSYBĖ

N U T A R I M A S

DĖL LIETUVOS RESPUBLIKOS VISUOMENĖS SVEIKATOS PRIEŽIŪROS ĮSTATYMO ĮGYVENDINIMO

2002 m. spalio 10 d. Nr. 1610

Vilnius

Vadovaudamasi Lietuvos Respublikos visuomenės sveikatos priežiūros įstatymu (Žin., 2002, Nr. 56-2225), Lietuvos Respublikos Vyriausybė nutaria:

1. Įgalioti Sveikatos apsaugos ministeriją parengti ir suderinus su suinteresuotomis institucijomis iki 2002 m. gruodžio 31 d. patvirtinti:

1.1. Visuomenės sveikatos priežiūros programų rengimo, finansavimo, įgyvendinimo ir kontrolės tvarką;

1.2. visuomenės sveikatos priežiūros priemonių ir paslaugų kainas;

1.3. Ūkinės komercinės veiklos rūšių, kurioms įrengiamos sanitarinės apsaugos zonos, sanitarinės apsaugos zonos ribų nustatymo tvarką, režimo reikalavimus;

1.4. Lietuvos Respublikos planuojamos ūkinės veiklos poveikio aplinkai vertinimo įstatyme nenumatytus poveikio visuomenės sveikatai vertinimo atlikimo atvejus ir vertinimo atlikimo tvarką;

1.5. Lietuvos Respublikos privalomuoju sveikatos draudimu apdraustų asmenų sveikatos būklės ir rizikos veiksnių paplitimo tyrimų tvarką;

1.6. Privalomuoju sveikatos draudimu apdraustų asmenų ligų bei traumų pasekmių ir sveikatos priežiūros ekonominio įvertinimo turinį ir tvarką;

1.7. Valstybės tarnautojų, kurie privalo įgyti žinių apie visuomenės sveikatos politikos bei strategijų formavimą ir įgyvendinimą, grupes, kategorijas, jų mokymo programas ir tvarką;

1.8. asmenų, kurie privalo įgyti žinių sveikatos klausimais, profesijų sąrašą;

1.9. asmenų, kurie dėl savo darbo ar kitos veiklos pobūdžio privalo įgyti pirmosios medicinos pagalbos teikimo žinių ir įgūdžių, profesijų ir veiklos sričių sąrašą, jų mokymo tvarką;

1.10. visuomenės sveikatos priežiūros veiklos sričių ir specialybių, kurioms būtina visuomenės sveikatos priežiūros specialisto licencija, sąrašą;

1.11. Juridinių asmenų licencijavimo, atestavimo, akreditavimo visuomenės sveikatos priežiūros veiklai tvarką;

1.12. Visuomenės sveikatos priežiūros specialistų profesinio tobulinimo tvarką.

2. Įgalioti Valstybinę visuomenės sveikatos priežiūros tarnybą prie Sveikatos apsaugos ministerijos parengti ir suderinus su suinteresuotomis institucijomis iki 2002 m. gruodžio 31 d. patvirtinti:

2.1. Savanoriškojo visuomenės sveikatos mokymo turinį ir jo organizavimo tvarką;

2.2. Visuomenės sveikatos priežiūros specialistų profesinės etikos taisykles.

3. Pavesti Sveikatos apsaugos ministerijai parengti ir suderinus su suinteresuotomis institucijomis iki 2002 m. lapkričio 30 d. pateikti Lietuvos Respublikos Vyriausybei tvirtinti:

3.1. Nacionalinį aplinkos sveikatinimo veiksmų planą (programą);

3.2. Valstybinę vartotojų, gamintojų, paslaugų teikėjų, platintojų informavimo visuomenės sveikatos saugos klausimais programą;

3.3. Valstybinę sveikatos ekonomikos programą;

3.4. Visuomenės sveikatos saugos ekspertizės atlikimo atvejus ir tvarką;

3.5. visuomenės sveikatos priežiūros veiklos sričių, kurioms būtina sveikatos priežiūros veiklos licencija, sąrašą;

3.6. Valstybinio visuomenės sveikatos priežiūros veiklos audito tvarką.

4. Įgalioti Sveikatos apsaugos ministeriją nuo 2003 m. sausio 1 dienos:

4.1. koordinuoti Lietuvos nacionalinės visuomenės sveikatos priežiūros strategijos, jos įgyvendinimo planų ir programų rengimą ir įgyvendinimą;

4.2. kasmet organizuoti visuomenės sveikatos priežiūros viešojo administravimo įvertinimą.

5. Pavesti Sveikatos apsaugos ministerijai parengti ir pateikti Lietuvos Respublikos Vyriausybei:

5.1. Lietuvos Respublikos sveikatos priežiūros įstaigų įstatymo pakeitimo įstatymo projektą;

5.2. Lietuvos Respublikos sveikatos sistemos įstatymo pakeitimo įstatymo projektą.

MINISTRAS PIRMININKAS	ALGIRDAS BRAZAUSKAS

SVEIKATOS APSAUGOS MINISTRAS	KONSTANTINAS DOBROVOLSKIS